PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2007/FH/3/1/015	Bratislava 15. 3. 2007 

	Protimonopolný úrad Slovenskej republiky, odbor koncentrácií v správnom konaní číslo 0003/OK/2007 začatom dňa 12. 1. 2007 na základe oznámenia koncentrácie podnikateľom Skanska CZ a. s. so sídlom Kubánske náměstí 11 čp. 1391, 100 05 Praha 10, Vršovice, Česká republika, IČO: 262 09 535, zastúpeným Mgr. Tomášom Marettom, advokátom Advokátskej kancelárie Čechová & Partners, so sídlom Hurbanovo nám. 5, 811 03 Bratislava, vo veci koncentrácie podnikateľov Skanska CZ a. s. so sídlom Kubánske náměstí 11 čp. 1391, 100 05 Praha 10, Vršovice, Česká republika, PSČ: 262 09 535 a STAMART MARTIN, s.r.o. so sídlom Robotnícka 1 A, 036 01, IČO: 36 006 424

	rozhodol

podľa § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  s ú h l a s í s koncentráciou spočívajúcou v získaní priamej výlučnej kontroly, podnikateľa Skanska CZ a. s. so sídlom Kubánske náměstí 11 čp. 1391, 100 05 Praha 10, Vršovice, Česká republika, PSČ: 262 09 535 nad podnikom podnikateľa STAMART MARTIN, s.r.o. so sídlom Robotnícka 1 A, 036 01 Martin, IČO: 36 006 424, na základe Zmluvy o prevode obchodných podielov uzatvorenej medzi Ing. Tiborom Kočvarom, Ing. Dušanom Rantom, Jánom Žifčákom ako predávajúcimi a Skanska CZ a. s. ako kupujúcim dňa 28. 11. 2006

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 12. 1. 2007 doručené listom zaevidovaným pod číslom 93/2007 oznámenie koncentrácie, v ktorom podnikateľ Skanska CZ a. s. so sídlom Kubánske náměstí 11 čp. 1391, 100 05 Praha 10, Vršovice, Česká republika, IČO: 262 09 535 (ďalej len „Skanska CZ a. s.“) , zastúpeným Mgr. Tomášom Marettom, advokátom Advokátskej kancelárie Čechová & Partners, so sídlom Hurbanovo nám. 5, 811 03 Bratislava (ďalej len „právny zástupca“) oznamuje koncentráciu podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla získaním priamej výlučnej kontroly podnikateľa Skanska a. s. nad podnikom podnikateľa STAMART MARTIN, s.r.o. so sídlom Robotnícka 1 A, 036 01 Martin, IČO: 36 006 424 (ďalej len „STAMART MARTIN, s.r.o.“) na základe Zmluvy o prevode obchodných podielov uzatvorenej medzi Ing. Tiborom Kočvarom, Ing. Dušanom Rantom, Jánom Žifčákom ako predávajúcimi a Skanska CZ a. s. ako kupujúcim dňa 28. 11. 2006 (ďalej len „Zmluva“).
	Na základe Zmluvy sa spoločníci spoločnosti STAMART MARTIN, s.r.o. Ing. Tibor Kočvara, Ing. Dušan Ranto a Ján Žifčák zaviazali previesť po splnení odkladacích podmienok, uvedených v Článku 6 Zmluvy, nimi vlastnené obchodné podiely v spoločnosti STAMART MARTIN, s.r.o. na spoločnosť Skanska CZ a. s., pričom podiely, ktoré Skanska CZ a. s. nadobudne, predstavujú spolu 100 % obchodných podielov v spoločnosti STAMART MARTIN, s.r.o.

	Na základe predmetného oznámenia začalo dňa 12. 1. 2007 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie podnikateľov Skanska CZ a. s. a STAMART MARTIN, s.r.o., o čom úrad listom č. 183/PMÚ SR/2007 zo dňa 19. 1. 2007 prostredníctvom právneho zástupcu informoval jej oznamovateľa. 
Nakoľko úrad po preštudovaní doručeného oznámenia zistil, že oznámenie obsahuje všetky podklady podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), uvedeným listom zo dňa 19. 1 2007 súčasne oznamovateľa koncentrácie Skanska CZ a. s. informoval, že dňa 12. 1. 2007  začala podľa § 11 zákona plynúť lehota 60 pracovných dní na vydanie rozhodnutia o koncentrácii.

Správny poplatok vo výške 100 000 Sk podľa zákona č. 145/1995 Z. z. v znení neskorších predpisov bol prevedený na účet Protimonopolného úradu Slovenskej republiky dňa 10. 1. 2007.

1. Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 

1.1 Spoločnosť Skanska CZ a. s.

	bola založená pod obchodným menom ENT Telecommunications a. s. rozhodnutím zakladateľa zo dňa 9. 10. 2000. Spoločnosť vznikla dňom 1. 11. 2000, kedy bola zapísaná do obchodného registra vedeného Mestským súdom v Prahe, oddiel B, vložka 6821.
	Spoločnosť Skanska CZ a. s. je súčasťou skupiny Skanska, ktorej najvyššou materskou spoločnosťou je Skanska AB so sídlom vo Švédskom kráľovstve. Priamo je kontrolovaná svojím jediným akcionárom, ktorým je spoločnosť Skanska Kraft AB so sídlom Skanska AB, Box 1195, 111 91 Stockholm, Švédske kráľovstvo. Skupina Skanska je celosvetovo aktívna v širokej oblasti stavebných ako aj developerských činností. Svoju činnosť vyvíja v štyroch hlavných oblastiach:

▫ Divízia výstavba sa zaoberá stavebnou činnosťou a výstavbou priemyselných a bytových stavieb, ako aj dopravných a inžinierskych stavieb. Divízia výstavba je najväčšou oblasťou činnosti skupiny Skanska, Pôsobí na jednotlivých vybraných trhoch vo Švédsku, Nórsku, Dánsku, Fínsku, Estónsku, Poľsku, Českej republike, na Slovensku, Veľkej Británii, Spojených štátoch a Latinskej Amerike.

▫ 	Divízia developerských činností v oblasti bytovej výstavby pripravuje a realizuje projekty bytov na predaj. Prispôsobuje domy potrebám vybraných kategórií zákazníkov a zameriava sa na vybrané trhy, kde má stále zastúpenie (Švédsko, Nórsko, Dánsko, Fínsko a Česká republika).

▫	Divízia developerských činností v oblasti komerčných stavieb iniciuje, realizuje, prenajíma a predáva komerčné nehnuteľnosti so zameraním na kancelárske priestory, nákupné strediská a logistické objekty v Štokholme, Gothenburgu, Öresunde (Malmö a Kodani), Varšave, Wroclawi, Prahe a Budapešti. 

▫	Divízia developerských činností v oblasti výstavby infraštruktúry realizuje, stavby a projekty infraštruktúry financované so súkromných zdrojov, investície do takýchto stavieb, zabezpečuje ich prevádzku a predaj. Ide napr. o výstavbu ciest, nemocníc, škôl a elektrární. Táto divízia sa zameriava na jednotlivé domáce trhy.

	Predmetom podnikania spoločnosti Skanska CZ a. s. je stavebná činnosť s prioritným zameraním na realizáciu dopravných, občianskych, bytových, inžinierskych a priemyselných stavieb. Na území Slovenskej republiky Skanska CZ a. s. pôsobí prostredníctvom nasledujúcich dcérskych spoločností:
•	Skanska BS a. s., Košovská cesta 16, 971 74 Prievidza, PSČ: 31 611 788, 
•	Skanska DS a. s. – organizačná zložka Slovensko, Krajná 29, 821 04 Bratislava, IČO: 36 061 603, 
•	Skanska CZ a. s. – organizačná zložka, Sasinkova 1, 908 51 Holíč, IČO: 36 088 005,
•	IPS Slovakia, s.r.o. v likvidácii, M.R. Štefánika 25, 977 01 Brezno, IČO: 31 629 776,
•	Skanska Technológie a. s., Alejová 2, 040 11 Košice, IČO: 36 174 980,
•	Skanska Development SK, s.r.o. Krajná 29, 921 04 Bratislava, IČO: 36 383 767 a 
•	Skanska PS a. s., Krajná 29, 821 04 Bratislava, IČO: 35 897 899.

Okrem vyššie uvedených spoločností nemá spoločnosť Skanska CZ a. s. na území Slovenskej republiky majetkovú účasť v žiadnej inej spoločnosti pôsobiacej v oblasti stavebníctva.

Na základe uvedeného úrad dospel k záveru, že spoločnosť Skanska CZ a. s. je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

1.2 Spoločnosť STAMART MARTIN, s.r.o.

	Vznikla v roku 1990 ako súkromná firma so sídlom v Martine. V dôsledku zvýšenia objemu prác sa firma pretransformovala na spoločnosť s ručením obmedzeným. Spoločnosť s ručením obmedzeným bola založená spoločenskou zmluvou zo dňa 10. 7. 1996 podľa § 105 a nasl. zákona č. 513/1991 Zb. Obchodný zákonník. Následne dňa 16. 7. 1996 bola zapísaná do Obchodného registra Okresného súdu Žilina Oddiel: Sro, Vložka číslo: 3486/L. Činnosť spoločnosti STAMART MARTIN, s.r.o. je zameraná predovšetkým na realizáciu pozemných stavieb, konkrétne sa jedná o priemyselné stavby a bytové a občianske stavby, pričom prevažuje výstavba budov pre priemysel a služby V oblasti realizácie inžinierskych stavieb spoločnosť nepôsobí.

	Spoločnosť STAMART MARTIN, s.r.o. nemá žiadne dcérske spoločnosti, ani nemá podiel na základnom imaní alebo na hlasovacích právach v žiadnom samostatnom právnom subjekte. Obchodný podiel, ktorý spoločnosť STAMART MARTIN, s.r.o. vlastnila v spoločnosti SERVEX, s.r.o., bol odpredaný spoločnosti STAMART REAL, s.r.o.

	Vychádzajúc z uvedeného úrad dospel k záveru, že spoločnosť STAMART MARTIN, s.r.o. je podnikateľom podľa § 3 ods. 2 zákona a tento sa na ňu podľa § 2 ods. 1 písm. a) zákona vzťahuje.

2. Forma koncentrácie

	Ako už bolo uvedené, na základe Zmluvy spoločníci spoločnosti STAMART MARTIN, s.r.o. po splnení odkladacích podmienok prevedú na spoločnosť SKANSKA CZ a. s. nasledujúce obchodné podiely: Ing. Tibor Kočvara 75 %, Ing. Dušan Ranto 20 % a Ján Žifčák 5 %. Spoločnosť SKANSKA CZ a. s. takto získa 100 % obchodný podiel v spoločnosti STAMART MARTIN, s.r.o., čím získa priamu výlučnú kontrolu nad podnikom podnikateľa STAMART MARTIN, s.r.o.
	Na základe uvedených skutočností úrad dospel k záveru, že uzatvorením Zmluvy došlo k naplneniu skutkovej podstaty koncentrácie podľa § 9 ods. 1 písm. b) v spojení s § 9 ods. 4 písm. b) zákona.

3. Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ Skanska CZ a. s.
Účastníkmi posudzovanej koncentrácie sú podnikatelia Skanska CZ a. s., ako podnikateľ, ktorý získa kontrolu nad podnikom podnikateľa STAMART MARTIN, s.r.o., ako aj podnikateľ STAMART MARTIN, s.r.o., nad ktorým je kontrola získavaná.

4. Koncentrácia podliehajúca kontrole úradu

Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona.
	Z podkladov priložených účastníkom konania k oznámeniu koncentrácie úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t. j. v roku 2005, mnohonásobne prevyšuje zákonom  stanovenú  hranicu 1 200 000 000 Sk, a súčasne celkový obrat každého z nich dosiahnutý v Slovenskej republike v tomto období je vyšší  ako zákonom stanovených 360 000 000 Sk.
	Z uvedeného vyplýva, že predmetná koncentrácia podľa § 10 ods. 1 písm. a) zákona podlieha kontrole úradu. a preto sa úrad ďalej zisťovaním, či táto podlieha kontrole úradu aj podľa § 10 ods. 1 písm. b) zákona nezaoberal.
	
	 Nakoľko účastník konania údaje o obratoch účastníkov koncentrácie označil ako predmet obchodného tajomstva, úrad tieto údaje v rozhodnutí neuvádza. Konkrétne údaje o výške obratov účastníkov koncentrácie sú obsahom spisového materiálu. 

Ďalej úrad posudzoval, či podnikateľ Skanska CZ a. s. postupoval podľa § 10 ods. 9 zákona
Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie je deň uzatvorenia Zmluvy t. j. 28. 11. 2006, z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa § 10 ods. 9 zákona, a teda podnikateľ Skanska CZ a. s. neporušil vyššie uvedenú povinnosť.

5. Relevantné trhy 

Úrad pri vymedzení relevantných trhov z tovarového a priestorového hľadiska vychádzal predovšetkým z ustanovení § 3 ods. 3 až 5 zákona a hlavných činností a aktivít vykonávaných účastníkmi koncentrácie, ako aj z podkladov a informácií predložených v priebehu predmetného správneho konania, pričom sa zameral na určenie a posúdenie takých relevantných trhov, na ktorých sa môžu prejaviť účinky predmetnej koncentrácie.

Účastník konania Skanska CZ a. s. pri vymedzení relevantných trhov v oznámení koncentrácie vychádzal jednak z činností vykonávaných jej účastníkmi na trhu Slovenskej republiky a jednak z doterajšej rozhodovacej praxe úradu (najmä rozhodnutia úradu č. 2004/ZK/3/1/016, 2004 FH/3/1/194, 2005/FH/3/1/095 a 2005/FV/3/1/002), ako aj z vlastných poznatkov týkajúcich sa vzájomnej zastupiteľnosti predmetných tovarov a služieb či už z pohľadu zákazníka, no tiež z pohľadu výrobcu/dodávateľa. 
Na základe toho vymedzil nasledujúce samostatné tovarové relevantné trhy:

•	relevantný trh výstavby inžinierskych stavieb (dopravná infraštruktúra),
•	relevantný trh výstavby bytových budov a 
•	relevantný trh výstavby budov pre priemysel a služby.

Nakoľko uvedené zadefinovanie relevantných trhov účastníkom konania sa opieralo o rozhodovaciu prax úradu, vychádzajúcu z analýzy trhu, ktorej podrobné výsledky sú uvedené v rozhodnutí č. 2004/ZK/3/1/016 zo dňa 6. 2. 2004 vo veci koncentrácie STRABAG, s.r.o. a ZIPP BRATISLAVA, spol. s r.o., úrad sa s týmto zadefinovaním relevantných trhov z tovarového hľadiska pri posudzovaní predmetnej koncentrácie stotožnil.

Vzhľadom na skutočnosť, že na relevantnom trhu výstavby inžinierskych stavieb sa aktivity účastníkov koncentrácie neprekrývajú (STAMART MARTIN, s.r.o. na danom relevantnom trhu nepôsobí), úrad sa týmto relevantným trhom v rozhodnutí bližšie nezaoberal. STAMART MARTIN, s.r.o. sa síce vo veľmi obmedzenom rozsahu od prípadu k prípadu zúčastňuje aj na realizácii menších inžinierskych stavieb, avšak vždy je to len v súvislosti s výstavbou bytových resp. nebytových stavieb (napr. výstavba parkoviska alebo príjazdovej cesty k realizovanej budove). Samostatne však na relevantnom trhu výstavby inžinierskych stavieb nepôsobí.

Úrad sa taktiež stotožnil s názorom účastníka konania aj pokiaľ sa jedná o priestorové vymedzenie vo vzťahu k predmetným tovarovým relevantným trhom, ktoré tento vymedzil územím Slovenskej republiky, nakoľko súťažné podmienky na tomto území sú také homogénne, že toto územie môže byť odčlenené od ostatných území s odlišnými súťažnými podmienkami, pričom s odvolaním sa na rozhodovaciu prax úradu toto vymedzenie odôvodnil nasledovne:

- Priestorové vymedzenie relevantného trhu vo vzťahu k predmetným tovarovým relevantným trhom v danom prípade ovplyvňuje najmä skutočnosť, že stavebný priemysel je viazaný na lokálne poskytovanie stavebných činností priamo u odberateľa. Do určitej miery je tým obmedzený vývoz a dovoz stavebnej produkcie.
-  Lokálny charakter je priamo posilnený tiež štruktúrou trhu (veľké množstvo konkurentov schopných realizovať výstavbu bytových budov a budov pre priemysel a služby, nízke trhové podiely jednotlivých súťažiteľov, existencia vysokého podielu subdodávateľov podieľajúcich sa na výstavbe najmä pri subdodávke špecifických činností a prác).
-  Na trhu stavebnej produkcie je tiež lokálny charakter tohto relevantného trhu posilnený skutočnosťou, že odberatelia stavieb pri výbere realizátora stavby zvyčajne vyžadujú od stavebnej spoločnosti, aby mala z minulosti skúsenosti s realizovaním stavby na území Slovenskej republiky.

	Analýzou podkladov a informácií predložených účastníkom konania ako aj informácií získaných v priebehu správneho konania od konkurentov účastníkov koncentrácie úrad zisťoval postavenie jej účastníkov na vyššie zadefinovaných relevantných trhoch z pohľadu výšky trhových podielov, ktoré títo v období rokov 2003 až 2005 na Slovensku dosiahli.

	Kvalifikovaný odborný odhad predložený účastníkom konania vychádzal z objemu celkovej stavebnej výroby v Slovenskej republike (Ročenka slovenského stavebníctva 2005), celkovej produkcie stavebnej výroby účastníkov koncentrácie (interné údaje spoločností Skanska CZ a. s. a STAMART MARTIN, s.r.o.) ako aj odhadovaných objemov celkovej stavebnej výroby v segmente pozemných stavieb s členením na bytové stavby a stavby pre priemysel a služby (Slovenský štatistický úrad a vlastný výpočet spoločnosti Skanska a. s.)
	Účastník konania súčasne upozornil na určité skreslenie, nakoľko nie je možné jednoznačne, resp. presne odlíšiť tržby z výstavby bytových budov od tržieb z výstavby budov pre priemysel a služby, pretože viaceré zákazky (stavby) predstavujú tiež polyfunkčné objekty, pri ktorých sa jedná o výstavbu bytových objektov ako aj nebytových – komerčných priestorov.
	Odborný odhad výšky trhových podielov predložených účastníkom konania vychádzal z údajov vyjadrených vo finančných jednotkách, nakoľko predmetom dodávok stavebných prác a služieb na daných relevantných trhoch je dodávka súhrnu rôznorodých stavebných výrobkov a polotovarov, služieb a prác a preto kvantifikácia objemu stavebnej výroby v objemových jednotkách nie je možná.

5.1 Relevantný trh výstavby bytových budov

V rokoch 2003 až 2005 účastník koncentrácie spoločnosť Skanska CZ a. s. na území Slovenskej republiky nerealizoval žiadnu výstavbu bytových budov. Znamená to, že jej trhový podiel v sledovanom období na tomto relevantnom trhu bol 0 %. Realizáciu výstavby bytových budov Skanska CZ a. s. vo veľmi zanedbateľnom rozsahu zahájila až v roku 2006.
Keďže druhý účastník koncentrácie STAMART MARTIN, s.r.o. nemá k dispozícii údaje o obrate v členení podľa vyššie uvedených relevantných trhov, nie je možné urobiť relevantný odhad jeho trhového podielu na predmetnom relevantnom trhu. Avšak aj za predpokladu, že by všetky tržby spoločnosti STAMART MARTIN, s.r.o. boli realizované na relevantnom trhu výstavby bytových budov, bol by jej trhový podiel vo všetkých rokoch sledovaného obdobia pod 10 %. Nakoľko však STAMART MARTIN, s.r.o. pôsobí aj na trhu výstavby budov pre priemysel a služby, pričom táto jeho činnosť je prevažujúca, bude tento trhový podiel v skutočnosti značne nižší.
	
Najvýznamnejšími konkurentmi pôsobiacimi na tomto relevantnom trhu sú: ZIPP Bratislava spol. s r.o. (ďalej len „ZIPP“), Metrostav SK a. s. (ďalej len „Metrostav“), SIBAMAC a. s.(ďalej len „SIBAMAC“) a SKYBAU s.r.o. (ďalej len „SKYBAU“). Podľa odborného odhadu  Účastníka konania Skanska CZ a. s. ich trhové podiely sú nasledovné: ZIPP (spoločnosť patriaca do skupiny Strabag) približne 12 %, Metrostav (člen skupiny DDM Group) 7 %, SIBAMAC do 4 % (spolu na oboch vyššie zadefinovaných relevantných trhoch, t. j. vrátane relevantného trhu výstavby budov pre priemysel a služby) a SKYBAU približne 3 % (spolu na oboch vyššie zadefinovaných relevantných trhoch). Odborné odhady trhových podielov poskytnutých úradu uvedenými konkurentmi sa od odhadov účastníka konania mierne líšia, čo je však spôsobené nedostupnosťou relevantných údajov o užšie vymedzených relevantných trhoch v rámci trhu celkovej stavebnej výroby. Na predmetnom relevantnom trhu okrem už uvedených konkurentov pôsobí veľký počet ďalších menších stavebných spoločností, čo je dané predovšetkým skutočnosťou, že vo všeobecnosti ide o stavby menšieho rozsahu, pričom požiadavky odberateľov predmetných stavieb kladené na ich dodávateľov sú nižšie ako u stavieb pre priemysel a služby alebo pri výstavbe inžinierskych stavieb.

Relevantný trh výstavby bytových budov, ako aj účastník konania v oznámení koncentrácie uvádza, sa v prípade novostavieb nachádza vo fáze expanzie a do budúcna sa počíta s jeho pozitívnym vývojom, ktorý je podporený aj rozvojom trhu hypotekárnych úverov, celkovým vývojom ekonomiky a zvyšovaním životnej úrovne obyvateľstva. Zásadný potenciál taktiež predstavuje existujúci bytový fond, ktorý vzhľadom k svojmu technickému stavu bude potrebovať obnovu, pričom tento segment trhu je vo fáze nábehu.
	
Dopyt na trhu stavebnej produkcie, ako i samotná stavebná produkcia neustále rastie a na trhu sa v súčasnosti začína prejavovať istý nedostatok profesných  realizačných firiem a materiálno-personálnych kapacít, čo bolo potvrdené aj zo strany niektorých úradom oslovených konkurentov pôsobiacich v oblasti stavebnej výroby Podľa materiálu Ministerstva výstavby a regionálneho rozvoja SR „Strategické zámery a tendencie vývoja stavebníctva do roku 2010 s výhľadom do roku 2015“, je predpokladaná miera rastu dopytu na relevantnom trhu výstavby bytových budov nasledovná: 

na rok 2007 – 110 %,
na rok 2008 – 107,2 % a
na rok  2009 – 103,3 %.

5.2 Relevantný trh výstavby budov pre priemysel a služby

	Ako sa uvádza v oznámení koncentrácie, účastník konania Skanska CZ a. s. nemá k dispozícii exaktné údaje o tržbách dosiahnutých na predmetnom relevantnom trhu v Slovenskej republike jednotlivo za roky 2003 až 2005 a preto vychádzajúc z celkových tržieb v danom období, uviedol iba priemerný trhový podiel, ktorého výška je zanedbateľná. Avšak ak by aj hypoteticky  bol celkový obrat dosiahnutý spoločnosťou Skanska CZ a. s. v jednom a tom istom roku počas daného obdobia, jej podiel na relevantnom trhu výstavby budov pre priemysel a služby by aj tak v žiadnom prípade nedosahoval 5 %.
	Pokiaľ sa jedná o účastníka koncentrácie STAMART MARTIN, s.r.o., ako už bolo uvedené v bode 5.1 Relevantný trh výstavby bytových budov, tento nemá k dispozícii členenie tržieb podľa jednotlivých relevantných trhov, avšak ani v prípade čisto hypotetického predpokladu, že všetky tržby spoločnosť realizovala len na relevantnom trhu výstavby budov pre priemysel a služby, jej podiel by ani v jednom roku sledovaného obdobia zďaleka nedosiahol 5 %. Z uvedeného teda vyplýva, že spoločný trhový podiel účastníkov koncentrácie na predmetnom relevantnom trhu by bol po koncentrácii každopádne pod 10 %.

	K najvýznamnejším konkurentom pôsobiacich na predmetnom relevantnom trhu podľa účastníka konania, patria spoločnosti ZIPP, SIBAMAC, a. s., VÁHOSTAV – SK, a. s., ktorých trhové podiely podľa jeho odborného odhadu sú: ZIPP približne 10 %, SIBAMAC približne 4 % a VÁHOSTAV – SK, a. s. približne 2%. Obdobne ako v prípade relevantného trhu výstavby bytových budov odborné odhady uvádzané konkurentmi, z dôvodu uvedeného už v bode 5.2, sú mierne odlišné, avšak vzhľadom na skutočnosť, že na trhu pôsobí množstvo súťažiteľov s nízkymi trhovými podielmi, nie sú tieto rozdiely z pohľadu potreby posúdenia predmetnej koncentrácie rozhodujúce. Okrem uvedených konkurentov na danom relevantnom trhu pôsobia aj ďalšie stavebné spoločnosti ako napríklad Metrostav SK a. s., SKYBAU, HORNEX a. s., Chemkostav a. s., IN VEST s.r.o. a READING a. s.

	Z predložených podkladov a informácií úrad zistil, že výstavba skladovacích a logistických centier, technologických parkov či multifunkčných obchodných centier, spadajúcich do relevantného trhu výstavby budov pre priemysel a služby je zatiaľ vo fáze nábehu. Fázu zrelosti možno badať pri výstavbe priemyselných parkov či priemyselných hál, najmä pre zahraničných investorov. Predpokladaná miera rastu dopytu na predmetnom relevantnom trhu je podľa materiálu uvedeného v bode 5.2 nasledovná:
na rok 2007 – 103,3 %,
na rok 2008 – 102,4 % a
na rok 2009 – 97,9 %
6. Možnosti vstupu na trh

	Pokiaľ sa jedná o možnosti vstupu na relevantné trhy výstavby bytových budov a výstavby budov pre priemysel a služby, ktoré sú v podstate identické, úrad z účastníkom konania predložených podkladov a informácií ako aj z výsledkov prieskumov uskutočnených v rámci správnych konaní ukončených už vyššie uvedenými rozhodnutiami, zistil  nasledujúce skutočnosti:

- Nakoľko predmetné relevantné trhy resp. stavebný priemysel ako taký je viazaný na lokálne  (Slovenská republika) poskytovanie stavebných činností priamo u odberateľa, značnou bariérou vstupu pre zahraničného konkurenta (na rozdiel od domáceho) je skutočnosť, že tento pri vstupe čelí neznalosti trhu a jeho zvyklostiam. Súčasne je znevýhodnený vysokými nákladmi potrebnými na presun strojov a zariadení, či nákladmi na presun kvalifikovaných a odborných pracovníkov. Naviac odberatelia stavieb väčšinou pri výbere realizátora stavby požadujú od stavebnej spoločnosti, aby mala z minulosti skúsenosti s realizovaním stavby na území Slovenskej republiky. 
Preto zahraničné stavebné spoločnosti spolupracujú alebo vytvárajú konzorciá s domácimi spoločnosťami, kde zahraničný stavebný podnik zvyčajne poskytuje technickú a finančnú pomoc a riadi stavbu a domáci stavebný podnik poskytne stavebný materiál, strojné a ľudské kapacity, resp. vstúpia na trh Slovenskej republiky nadobudnutím slovenskej stavebnej spoločnosti. Ako príklad z predchádzajúceho obdobia možno uviesť nadobudnutie ZIPP rakúskou skupinou Strabag alebo získanie spoločnosti Inžinierske stavby, a. s. francúzskou spoločnosťou Colas. 
V súčasnosti úrad ako aj účastník konania nemá žiadne konkrétne informácie o pravdepodobnom vstupe ďalších konkurentov na predmetné relevantné trhy.
- S výnimkou obvyklých požiadaviek na začatie podnikania v danej oblasti ako je získanie živnostenského oprávnenia a podobne, neexistujú žiadne právne a regulačné bariéry vstupu.
- Obdobne neexistujú obmedzenia tvorené existenciou patentov, know-how a inými právami duševného vlastníctva ako aj obmedzenia vyplývajúce z udeľovania licencií na takéto práva. Určitú rolu pri získavaní väčších zákaziek zohráva know-how spoločnosti, najmä ak objednávateľ požaduje referencie z predošlých stavieb obdobného rozsahu.
- Pokiaľ sa jedná o úspory z rozsahu, ich význam v stavebnom priemysle ako takom vzhľadom na lokálny charakter výroby a jedinečnosť jednotlivých projektov je značne obmedzený.
- Nakoľko dostupnosť rôznych druhov a značiek stavebných materiálov je dobrá, bariéru vstupu na trh nepredstavuje ani prístup k dodávkam vstupov.
- Podobne výskum a vývoj v danom odvetví nehrajú zásadnú úlohu. Vo všeobecnosti spoločnosti pôsobiace na daných relevantných trhoch nevenujú inovačným procesom osobitnú pozornosť. K výskumu dochádza najmä v oblasti používaných stavebných materiálov, konštrukcií a technológií. Stavebné postupy však ostávajú principiálne nezmenené.

6. Záver

	Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 2 zákona úrad vydá rozhodnutie, že s koncentráciou podľa § 9 ods. 6 súhlasí, ak je koncentrácia v súlade s odsekom 1 a koordinácia súťažného správania nie je zakázaná podľa § 4 ods. 1. Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s odsekom 1 alebo 2. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa§ 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona. 

	Ako uvádza účastník konania v oznámení koncentrácie, dôvodom navrhovanej transakcie sú nasledujúce skutočnosti:

• Slovenský stavebný trh je dynamicky sa rozvíjajúcim trhom s očakávaným pozitívnym vývojom aj v ďalších rokoch. S rastúcim dopytom po stavebných prácach sa postupne začína prejavovať nedostatok výrobných kapacít.

• Jedným z dôvodov akvizície spoločnosti STAMART MARTIN, s.r.o. je rozšírenie existujúcich aktivít skupiny Skanska CZ a. s. o poskytovanie stavebných služieb v oblasti výstavby bytových budov a budov pre priemysel a služby.

• Spoločnosť STAMART MARTIN, s.r.o. je zavedená stavebná spoločnosť, ktorá už 15 rokov  pôsobí na slovenskom stavebnom trhu a počas svojho pôsobenia si vytvorila kvalitnú reputáciu. Investori stavebných diel požadujú, aby spoločnosti uchádzajúce sa o zákazky mali skúsenosti (referencie) s projektmi na Slovensku, a prostredníctvom spoločnosti STAMART MARTIN, s.r.o. spoločnosť Skanska CZ a. s. získa potrebné referencie na trhu výstavby bytových budov a budov pre priemysel a služby.

• Akvizícia spoločnosti STAMART MARTIN, s.r.o. zníži náklady spoločnosti Skanska CZ a. s., spojené s presunom a obstarávaním stavebných strojov a mechanizmov. Rovnako zamestnanci spoločnosti STAMART MARTIN, s.r.o. sú vysoko kvalifikovaní, čím odpadá nutnosť presunúť odborných pracovníkov z Českej republiky. 

	Vychádzajúc z vyššie zistených skutočností je zrejmé, že na relevantnom trhu výstavby bytových budov koncentráciou síce dôjde k istému zvýšeniu trhového podielu spoločnosti Skanska CZ a. s., avšak vzhľadom na skutočnosť, že jej trhový podiel pred koncentráciou bol prakticky nulový, nebude predmetná koncentrácia predstavovať výraznú štrukturálnu zmenu. Naďalej lídrom na danom relevantnom trhu bude spoločnosť ZIPP, okrem ktorej na ňom bude pôsobiť viacero veľkých ako aj množstvo menších subjektov.

	Obdobne aj na relevantnom trhu výstavby budov pre priemysel a služby, bude spoločnosť Skanska CZ a. s. aj po koncentrácii vystavená silnému konkurenčnému tlaku predovšetkým zo strany vyššie uvedených významných konkurentov ako aj zo strany značného počtu menších stavebných spoločností, pôsobiacich na danom relevantnom trhu.
. 
	Skutočnosť, že predmetnou koncentráciou nedôjde k výraznejšiemu ovplyvneniu konkurenčného prostredia na príslušných relevantných trhoch, bola potvrdená aj zo strany úradom oslovených významných konkurenčných stavebných spoločností na nich pôsobiacich, ako sú ZIPP, SIBAMAC,a s, Metrostav – SK a. s. a Váhostav – SK, a. s.

	Vychádzajúc z uvedeného úrad dospel k záveru, že koncentrácia podnikateľov Skanska CZ a. s. a STAMART MARTIN, s.r.o. nevytvára a ani neposilňuje dominantné postavenie podnikateľa Skanska CZ a. s., ktorého dôsledkom sú významné prekážky efektívnej hospodárskej súťaže na relevantných trhoch: výstavby bytových budov a výstavby budov pre priemysel a služby.

Podľa § 33 zákona úrad prostredníctvom právneho zástupcu vyzval listom č. 835/PMÚ SR/2007 zo dňa 9. 3. 2007 účastníka správneho konania Skanska CZ a. s., aby sa ústne alebo písomne vyjadril k podkladu pre rozhodnutie, spôsobu jeho zistenia a prípadne aby navrhol jeho doplnenie.

Účastník konania sa k predmetnej výzve prostredníctvom právneho zástupcu vyjadril listom zaevidovaným na úrade dňa 13. 3. 2007 pod číslom 889/2007, ktorým potvrdil, že berie na vedomie výsledky šetrenia, ktoré úrad v predmetnej veci vykonal, a nemá k uvedenému ďalšie pripomienky ani návrhy na vykonanie ďalších dôkazov. 

Úrad berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní predmetnej koncentrácie rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

Mgr. Tomáš Maretta
advokát Advokátskej kancelárie 
Čechová & Partners
Hurbanovo nám. 5
811 03 Bratislava